Diari Oficial de la Generalitat Valenciana


Sumari del DOGV 6026, del 02-06-2009 (2009/6005)

Bases de la convocatòria de l'oposició per a la provisió en propietat d'una plaça d'auxiliar tècnic per a l'Institut Municipal de Cultura.
------------------------------------------------------------------------------------------------------------------------------------------

### Dades del document

Número de DOGV
:   6026

Data del DOGV
:   02-06-2009

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2009/6005


Data del document
:   05-05-2009

Organisme emissor
:   Institut Municipal de Cultura. Ajuntament d'Elx

Tipus de document
:   Anunci

Descriptors 

:   * Elx
    * concurs administratiu

Bases de la convocatòria de l'oposició per a la provisió en propietat d'una plaça d'auxiliar tècnic per a l'Institut Municipal de Cultura. [2009/6005]  
En compliment de l'acord adoptat per la Junta de Govern Local, de l'Ajuntament d'Elx, en sessió celebrada el dia 24 d'abril de 2009, es publica la convocatòria de l'oposició per al proveïment en propietat d'una plaça d'auxiliar tècnic, per a l'Institut Municipal de Cultura, segons les bases següents:  
Primera. Objecte de la convocatòria  
És objecte d'aquesta convocatòria la provisió en propietat, mitjançant el sistema selectiu d'oposició lliure, d'una plaça d'auxiliar tècnic, que pertany a l'oferta pública d'ocupació de l'any 2008.  
L'esmentada plaça està enquadrada en l'escala d'administració especial, subescala de serveis especials, classe de comeses especials, grup C, subgrup C1, dotada amb el sou corresponent al subgrup C1, dues pagues extraordinàries, triennis i la resta d'emoluments que hi corresponguen d'acord amb la legislació vigent i els acords municipals.  
1.1. Publicitat de la convocatòria. La convocatòria s'anunciarà en el Butlletí Oficial de la Província i en el Diari Oficial de la Comunitat Valenciana, es farà pública en el tauler d'anuncis de l'Institut Municipal de Cultura, i se n'inserirà un extracte en el Boletín Oficial del Estado.  
Segona. Condicions dels aspirants  
2.1. Per a prendre part en la present oposició caldrà reunir les següents condicions:  
2.1.1. En funció de la nacionalitat podran participar en les proves:  
a) Els espanyols.  
b) Els nacionals d'un estat membre de la Unió Europea o nacionals d'aquells estats, als quals, en virtut de tractats internacionals celebrats per la Comunitat Europea i ratificats per Espanya, s'aplique la lliure circulació de treballadors en els termes en què aquesta està definida en el Tractat Constitutiu de la Comunitat Europea.  
També hi podran participar el cònjuge, els descendents i descendents del cònjuge, dels espanyols i dels nacionals d'uns altres estats membres de la Unió Europea, sempre que no estiguen separats de dret, siguen menors de 21 anys o majors de l'esmentada edat dependents.  
Aquest últim benefici s'estendrà igualment a les persones incloses en l'àmbit d'aplicació dels tractats internacionals celebrats per la Unió Europea i ratificats per Espanya, en els qual siga d'aplicació la lliure circulació dels treballadors.  
2.1.2. Tindre complits 16 anys i no excedir, si és el cas, de l'edat màxima de jubilació forçosa.  
2.1.3. Estar en possessió del títol d'FP2 o qualsevol altre d'equivalent o superior, o complir les condicions requerides per a obtindre'l en la data en què acabe el termini de presentació d'instàncies.  
2.1.4. Posseir la capacitat funcional per a l'exercici de les tasques del lloc.  
2.1.5. No haver estat separat mitjançant expedient disciplinari del servei de qualsevol de les administracions públiques o dels òrgans constitucionals o estatutaris de les comunitats autònomes, ni trobar-se en inhabilitació absoluta o especial per a ocupacions o càrrecs públics per resolució judicial.  
Els nacionals d'uns altres estats no han de trobar-se inhabilitats o en situació equivalent, ni haver estat sotmesos a sanció disciplinària o equivalent que impedisca, en el seu estat, en els mateixos termes, l'accés a l'ocupació pública.  
2.2. Estrangers. Acreditació de la nacionalitat i relació de parentiu.  
En el moment de presentar la sol·licitud de participació en el procés selectiu, caldrà acreditar-ne la nacionalitat i, en el supòsit previst en l'apartat 2.1.1.b), paràgraf segon, el vincle de parentiu i, si és el cas, el fet de viure a expenses o estar a càrrec del nacional d'un estat membre de la Unió Europea amb el qual es tinga el citat vincle.  
2.3. Equivalència de títols  
Correspon a l'autoritat acadèmica competent declarar l'equivalència de títols, que haurà de ser acreditada pels interessats.  
Els títols estrangers hauran d'estar degudament convalidats en la data de finalització del termini de presentació d'instàncies.  
Tercera. Instàncies  
3.1. Presentació d'instàncies. Les instàncies per a sol·licitar prendre part en l'oposició s'adreçaran al president de l'Institut Municipal de Cultura, i es presentaran al Registre General d'aquest, durant el termini de 20 dies naturals, comptadors a partir de l'endemà de la publicació de l'extracte de la convocatòria en el Boletín Oficial del Estado.  
Els opositors manifestaran en la instància que reuneixen tots i cada un dels requisits que s'exigeixen en la base segona, referits a la data en què acabe el termini de presentació d'instàncies i hi faran constar la seua opció de realitzar l'examen en valencià o en castellà.  
Les instàncies també podran presentar-se en la forma que determina l'article 38.4 de la Llei de Règim Jurídic de les Administracions Públiques i del Procediment Administratiu Comú. En aquest cas, haurà d'estampar-se, en la mateixa sol·licitud, el segell del registre de l'organisme on es presente o el segell de certificat postal de qualsevol oficina de Correus.  
3.2. Minusvàlids. Els aspirants amb minusvalideses hauran de fer constar aquesta condició en la seua sol·licitud, amb expressió de quina classe de discapacitat els afecta, així com si necessiten alguna adaptació per a realitzar les proves.  
3.3. Taxes per drets d'examen. En el moment de presentar la sol·licitud, s'hi adjuntarà el resguard d'haver ingressat la quantitat de 13,23 euros en concepte de taxes per drets d'examen.  
Aquestes taxes es faran efectives, directament o mitjançant transferència, en el compte de què és titular l'Institut Municipal de Cultura a l'oficina de la CAM situada a la plaça de la Glorieta, número 1 i el codi d'identificació del qual és el 2090/3002/73/6101847220, especificant en el document d'ingrés a quina prova selectiva correspon.  
L'impagament dels drets d'examen, o el fet de no aportar el justificant de l'ingrés, o no especificar a quina prova selectiva correspon, donarà lloc a l'exclusió de l'aspirant en la resolució per la qual s'aprove la relació d'aspirants admesos i exclosos.  
3.4. Exempció de la taxa. Per a obtindre dret a exempció, caldrà aportar, juntament amb la instància, certificat expedit per l'organisme competent en la matèria (actualment el Servei Valencià d'Ocupació i Formació), on s'expresse que l'interessat està en situació de desocupació, com a mínim, durant un termini continuat de temps superior a un any i que no percep ni subsidi ni prestació per desocupació. Si no es poguera aportar aquest certificat en el moment de presentar la instància, s'ingressarà la taxa i podrà sol·licitar-se'n la devolució en els 10 dies següents a la finalització del termini d'admissió de sol·licituds, mitjançant instància a la qual s'acompanyarà llavors l'esmentat certificat.  
La no-presentació del certificat sense haver ingressat la taxa, implicarà la denegació de l'exempció a través de l'exclusió de l'interessat en la relació d'aspirants a què es refereix la base quarta.  
Quarta. Admissió d'aspirants  
4.1. Relació d'aspirants. Acabat el termini reglamentari de presentació de sol·licituds, la Presidència de l'Institut Municipal de Cultura farà pública la llista provisional d'aspirants admesos i exclosos, en el Butlletí Oficial de la Província i en el tauler d'anuncis de l'Institut Municipal de Cultura, i es concedirà un termini de 10 dies hàbils per a esmenar el defecte que haja motivat l'exclusió, o per a realitzar les al·legacions que es consideren oportunes, que seran tingudes en compte en la resolució per la qual s'aprove la llista definitiva, que es farà pública en la forma indicada.  
4.2. Seran causes d'exclusió a més de les ja assenyalades:  
- No reunir algun dels requisits a què es refereix la base segona.  
- L'omissió de la firma en la sol·licitud.  
- L'omissió en la sol·licitud del número del DNI.  
Cinquena. Tribunal qualificador  
Estarà constituït de la manera següent:  
5.1. Composició  
President: un funcionari de qualsevol de les administracions públiques designat a títol individual pel president de la corporació.  
Vocals:  
- Tres funcionaris de carrera designats per l'Institut Municipal de Cultura, tots a títol individual i a proposta, respectivament:  
· Un pels grups polítics amb representació municipal.  
· Un per la representació sindical.  
· Un per l'Àrea de Cultura i Participació.  
Secretari: el de la corporació o funcionari en qui delegue.  
El secretari actuarà amb veu i vot en totes les decisions del tribunal.  
5.2. Suplents. El tribunal quedarà integrat, a més, pels suplents respectius que, simultàniament amb els titulars, hauran de designar-se per al secretari i les vocalies no delegables.  
5.3. Designació i publicitat. La designació dels membres del tribunal es farà pública en el Butlletí Oficial de la Província i en el tauler d'anuncis de l'Institut Municipal de Cultura.  
La publicitat de la seua composició nominal es verificarà almenys un mes abans del començament de la celebració de les proves.  
5.4. Constitució i actuació. El tribunal no podrà constituir-se ni actuar sense l'assistència de més de la meitat dels seus membres, titulars o suplents, indistintament.  
5.5. Assessors tècnics. Quan la naturalesa de les proves ho requerisca podran designar-se assessors especialistes, que col·laboraran amb el tribunal exercint la seua respectiva especialitat tècnica.  
5.6. Abstencions i recusacions. Hauran d'abstindre's de formar part dels òrgans de selecció de personal, notificant-ho a la Presidència:  
- Els qui en els cinc anys anteriors a la publicació de la convocatòria hagueren realitzat tasques de preparació d'aspirants a proves selectives d'accés a l'administració pública.  
- Els qui es troben inclosos en algun dels supòsits a què es refereix l'article 28.2 de la Llei 30/1992.  
Així mateix, els aspirants podran recusar-los en la forma que preveu l'article 29 de l'esmentada llei.  
5.7. De l'absència del president. Si una vegada constituït el tribunal i començada la sessió s'hi absenta el president, aquest designarà d'entre els vocals concurrents el qui el substituirà durant la seua absència. Si no es produeix designació expressa actuarà com a president el vocal de major edat.  
5.8. Actes. De cada sessió, el secretari estendrà una acta, on es faran constar les qualificacions dels exercicis i també les incidències i les votacions que s'hi produïsquen. Les actes numerades i rubricades constituiran l'expedient, que reflectirà el procés selectiu dut a terme.  
Sisena. Començament i desenvolupament de les proves  
6.1. Actuació dels aspirants. L'ordre d'actuació dels aspirants per a les proves selectives corresponents a l'oferta d'ocupació de 2009, segons el sorteig verificat a aquest efecte per l'Ajuntament d'Elx, per als exercicis que no es puguen realitzar conjuntament, s'iniciarà per aquelles persones el primer cognom de les quals comence amb la lletra Z.  
Els aspirants acudiran a les proves proveïts del DNI perquè, en qualsevol moment de la realització de l'exercici, puga ser comprovada la seua identitat i, en el cas dels estrangers, el document del seu país d'origen que acredite la seua identitat.  
Els aspirants quedaran decaiguts en el seu dret a prendre part en les proves, si es personen en els llocs de celebració quan ja s'hagen iniciat aquelles o per no assistir-hi, encara que siga per causes justificades. En les proves de caràcter individual i successiu, el tribunal podrà apreciar les causes al·legades i admetre l'aspirant, sempre que aquestes no hagen acabat i l'admissió no menyscabe el principi d'igualtat.  
6.2. Dates d'examen. Com a mínim, un mes abans de començar els exercicis, es farà públic en el Butlletí Oficial de la Província el dia, l'hora i el local on hauran de tindre lloc.  
Al final de cada exercici, el tribunal farà saber als opositors el lloc i el moment de començament del següent, amb 12 hores, almenys, d'antelació a l'inici d'aquest, si es tracta del mateix exercici, o de 48 hores si es tracta d'un de nou.  
Entre la conclusió d'un exercici i el començament del successiu, no transcorrerà un període de temps inferior a 72 hores ni superior a 45 dies naturals. Es podran modificar aquests terminis si el tribunal hi està d'acord i la totalitat dels aspirants concurrents prestara per escrit la seua conformitat per a això.  
Setena. Proves selectives  
7.1. Fase d'oposició. Els exercicis de l'oposició seran els següents, amb el caràcter i contingut que s'hi indica:  
7.1.1. Primer. Obligatori, eliminatori i qualificable de 0 a 10 punts.  
Resolució d'un qüestionari de 100 preguntes, amb quatre opcions de resposta cada una, de les quals només una serà vàlida, sobre el contingut del conjunt del temari de l'annex I de la convocatòria i sobre les funcions del lloc, annex II, de dificultat adequada a la categoria del lloc.  
Es penalitzaran les respostes errònies.  
El qüestionari podrà contindre, a més, preguntes de reserva, que els aspirants han de respondre, perquè siguen valorades en substitució d'aquelles que, eventualment, el tribunal declarara invalidades per causes justificades.  
7.1.2. Segon. Obligatori, eliminatori i qualificable de 0 a 10 punts.  
Realització d'un o de més supòsits pràctics, relacionats amb les funcions pròpies del lloc de treball, Annex II de la convocatòria.  
7.1.3. Tercer. Obligatori, no eliminatori i qualificable de 0 a 1 punt.  
Demostrar coneixements de valencià, de nivell semblant a l'exigit per la Junta Qualificadora de Coneixements de Valencià per a l'expedició del Certificat de Coneixements Orals.  
7.2. Minusvalideses. Als aspirants amb minusvalideses, que ho sol·liciten motivadament en la instància per la qual interessen prendre part en la convocatòria, el tribunal els facilitarà les adaptacions possibles de temps i mitjans per a la realització de les proves. A aquest efecte, indicaran així mateix en la instància el tipus d'adaptacions que necessiten que, en cap cas, menyscabaran els nivells de coneixements exigibles per a superar les proves, ni les condicions d'igualtat amb la resta dels aspirants.  
7.3. Anonimat. En la realització dels exercicis escrits, sempre que siga possible, haurà de garantir-se l'anonimat dels aspirants.  
Huitena. Qualificació de les proves selectives  
8.1. Qualificació. Els membres del tribunal qualificaran els exercicis de l'oposició, amb una puntuació de 0 a 10 punts els dos exercicis primers, i s'hi eliminaran els aspirants que no aconseguisquen un mínim de 5 punts en cada un d'ells. El tercer exercici és obligatori, no eliminatori i qualificable de 0 a 1 punt.  
Les qualificacions s'adoptaran sumant les atorgades pels diferents membres del tribunal i dividint el total pel nombre d'assistents d'aquell. Es menysprearan les dues puntuacions extremes, la major i la menor de les concedides, o, si és el cas, una de les que apareguen repetides com a tals, i això quan disten en més de 2 punts de la més pròxima.  
8.2. Publicitat. Les qualificacions de cada exercici es faran públiques en el tauler d'anuncis de l'Institut Municipal de Cultura, el mateix dia en què s'acorden.  
8.3. Qualificació definitiva. L'ordre de qualificació definitiva serà el resultant de la suma total de punts obtinguts en les proves realitzades.  
8.4. Igualtat en la qualificació. En cas d'empat, s'acudirà per a dirimir-lo a la major puntuació aconseguida en cada un dels exercicis, que s'aplicaran successivament en l'ordre en què hagen estat realitzats. Si persisteix l'empat, es dirimirà atenent els cognoms dels aspirants afectats, per aplicació de l'ordre alfabètic, que començarà per la lletra Z.  
Novena. Relació d'aprovats, presentació de documents i nomenament  
9.1. Relació definitiva d'aspirants aprovats. Resoltes les possibles al·legacions i esmenes, si n'hi ha, el tribunal dictarà una resolució en què fixarà la relació definitiva d'aspirants aprovats, per ordre de puntuació, que no podran sobrepassar el nombre de places convocades, i elevarà l'esmentada relació a la Presidència de l'Institut perquè formule el corresponent nomenament. Al mateix temps, l'esmentada autoritat remetrà l'acta de l'última sessió, en la qual hauran de figurar, per ordre de qualificació, tots els opositors que, havent superat totes les proves, excediren del nombre de places convocades.  
9.2. Presentació de documents. Els opositors proposats presentaran a l'Institut Municipal de Cultura, dins del termini de 20 dies hàbils, comptadors a partir de la publicació de la llista d'aprovats, els documents acreditatius de les condicions que per a prendre part en l'oposició s'exigeixen en la base segona i que són:  
9.2.1. Fotocòpia del document nacional d'identitat, acompanyada de l'original per a la seua compulsa.  
Els aspirants estrangers aportaran la documentació acreditativa de la seua edat i de la seua identitat, així com de la seua relació de parentiu, quan siga procedent, en fotocòpia acompanyada de l'original per a la seua compulsa.  
9.2.2. Còpia autentificada (o fotocòpia que haurà de presentar-se acompanyada de l'original per a la seua compulsa), del títol d'FP2 o qualsevol altre d'equivalent o superior. Si aquest document estiguera expedit després de la data en què va acabar el termini d'admissió d'instàncies, caldrà justificar el moment en què van concloure els seus estudis.  
9.2.3. Certificat acreditatiu de no patir malaltia ni defecte físic ni psíquic que impedisca el normal exercici de la funció, expedit pel facultatiu del Servei de Prevenció de Riscos Laborals de l'Ajuntament, que sotmetrà l'aspirant a totes les proves de determinació que considere convenients.  
Els aspirants amb minusvalideses acreditaran els requisits d'estar afectats per discapacitat de grau igual o superior al 33% i de ser compatibles amb les funcions pròpies del lloc, mitjançant certificat expedit pel Centre Base de la Conselleria de Benestar Social, carrer de Fernando Madroñal, 52, Alacant.  
9.2.4. Certificat de no estar inhabilitat penalment per a l'exercici de funcions públiques.  
Els estrangers, document acreditatiu de no haver estat objecte de sanció disciplinària o condemna penal que impedisca, al seu estat, l'accés a la funció pública.  
9.2.5. Declaració jurada de no haver estat separat, mitjançant expedient disciplinari, de qualsevol administració o ocupació pública.  
9.2.6. Declaració de compatibilitat i de no percepció d'havers passius.  
9.3. Exempcions. Els qui tingueren la condició de funcionaris públics al servei de l'Institut Municipal de Cultura estan exempts de justificar les condicions i els requisits que ja tingueren anteriorment acreditats davant d'aquest.  
9.4. Pèrdua del dret al nomenament. Els qui dins del termini indicat, i excepte causes de força major, no presentaren la documentació o, tot i presentar-la, s'hi deduïra que no reuneixen els requisits exigits o incorregueren en falsedat, no podran ser nomenats i quedaran anul·lades totes les seues actuacions, sense perjudici de la responsabilitat en què pogueren haver incorregut per falsedat en la instància, i les places que per les esmentades causes no s'ocuparen quedaran vacants.  
9.5. Presa de possessió. Una vegada aprovada la proposta per la Presidència, l'opositor nomenat haurà de prendre possessió en el termini de 30 dies hàbils, comptadors a partir de l'endemà de la notificació del nomenament. Si no prengueren possessió en el termini assenyalat sense causa justificada, quedaran en la situació de cessants.  
9.6. Promesa o jurament. En l'acte de la presa de possessió, el funcionari nomenat haurà de jurar o prometre acatar la Constitució, l'Estatut d'Autonomia i la resta de l'ordenament jurídic.  
Deu. Incidències  
El tribunal queda facultat per a resoldre els dubtes que s'hi presenten i prendre els acords necessaris per al bon ordre de l'oposició, en tot allò que no estiga previst en aquestes bases.  
Onze. Facultat de la Presidència  
El president, degudament facultat per a això, adoptarà les resolucions pertinents respecte a l'admissió d'aspirants, la publicació d'anuncis i la resta de tràmits que siguen procedents.  
Dotze. Impugnació  
La convocatòria, les seues bases i tots els actes administratius que se'n deriven, així com de les actuacions del tribunal, podran ser impugnats pels interessats en els casos i en la forma previstos en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (modificada per Llei 4/1999, de 13 de gener).  
Concretament, contra les qualificacions del tribunal, a partir de la seua publicació, els aspirants podran presentar:  
- Dins del termini de 48 hores, les reclamacions o al·legacions que estimen oportunes, que seran resoltes pel mateix tribunal.  
- Dins del termini d'un mes, recurs d'alçada, que serà resolt pel president de l'Institut Municipal de Cultura.  
Tretze. Legislació aplicable  
En tot allò que no estiga previst en les presents bases, caldrà ajustar-se al que disposa la Llei 30/1984, de 2 d'agost, de Mesures per a la Reforma de la Funció Pública, modificada per Llei 23/1988, de 28 de juliol; la Llei 7/2007, de 12 d'abril, de l'Estatut de l'Empleat Públic; el Reial Decret 364/1995, de 10 de març, pel qual s'aprova el Reglament General d'Ingrés del Personal al Servei de l'Administració de l'Estat; el Reial Decret 896/1991, de 7 de juny, pel qual s'estableixen les regles bàsiques i els programes mínims a què ha d'ajustar-se el procediment de selecció del personal de les administracions locals, i el Decret 33/1999, de 9 de març, del Govern Valencià.  
ANNEX I  
Matèria comuna  
Tema 1. La Constitució Espanyola de 1978. Principis generals. Drets i deures fonamentals dels espanyols.  
Tema 2. Organització territorial de l'estat. Els estatuts d'autonomia: significat. L'Estatut d'Autonomia de la Comunitat Valenciana.  
Tema 3. L'acte administratiu. Invalidesa i revisió d'ofici. Recursos administratius.  
Tema 4. Principis generals del procediment administratiu. Registre d'entrada i d'eixida de documents. Notificacions i comunicacions.  
Tema 5. El règim local espanyol. Principis constitucionals i regulació jurídica.  
Tema 6. El municipi. El terme municipal. La població. L'empadronament.  
Tema 7. Organització municipal. Competències.  
Tema 8. La funció pública local i la seua organització.  
Matèria específica  
Tema 9. Estructura organitzativa de l'Institut Municipal de Cultura.  
Tema 10. Equips de so I: micròfons, classificació i característiques. Amplificadors de potència. Altaveus: classes i funcionament. Caixes acústiques. Mescladors analògics i digitals. Equalitzadors. Filtres. Circuits de control de dinàmica (limitadors, compressors, portes de soroll). Auriculars sense fil.  
Tema 11. Equips de so II: processadors digitals d'àudio. Formats digitals de gravació i reproducció. Tipus de cables i connectors d'àudio professional.  
Tema 12. Esquema operatiu de l'estudi de so: teoria i tècnica del muntatge sonor. Control de sonorització des d'un amplificador. Control de balanç. Control de to. Control mitjançant atenuadors. Tractament estètic del so. Producció d'efectes de so.  
Tema 13. Conceptes d'electricitat i electrònica aplicats als equips de projecció: corrent elèctric. Conductors, semiconductors i aïlladors. Diferència de potencial i força electromotriu. Inducció electromagnètica. Generadors de corrent elèctric. Acumuladors i bateries. Condensadors i inductàncies. Transformadors. Transistors.  
Tema 14. Projecció d'imatges estàtiques: diapositives. Transparències. Opacs. Ajustament i manteniment preventiu d'equips. Nocions de maneig i ajustament d'òptiques.  
Tema 15. Material i equips d'il·luminació: tipologia de llums. Tipologia de projectors d'il·luminació, accessoris i funcionament. Consoles de control. Senyal de control. Amplificador i distribuïdor de línia. Reguladors de potència (Dimmers). Els projectors mòbils i els projectors d'efectes visuals.  
Tema 16. Tipus d'il·luminació: general, específica, utilitària, decorativa- Categories de difusió, les direccions de la llum: frontalitat, il·luminació lateral, llum zenital, el contrallum i altres direccions.  
Tema 17. El color: la lluminositat, les harmonies, el cercle cromàtic, el triangle de colors (MCY). Objectius del color en la il·luminació: visibilitat selectiva, composició, atmosfera- Els filtres de color: taula de conversió, els correctors, els difusors-  
Tema 18. Concepte d'informàtica. L'ordinador. La unitat central de procés i els seus elements. Evolució de l'estructura dels ordinadors. Els equips perifèrics: d'entrada, d'eixida i d'emmagatzemament. Canals d'entrada i eixida.  
Tema 19. El programari: concepte, classes i evolució històrica. Sistemes operatius. Programes d'aplicació. Llenguatges de programació.  
Tema 20. Sistemes de climatització. Producció centralitzada d'aigua calenta. Sales de màquines, canonades, accessoris.  
Tema 21. Calderes. Cremadors. Equips de producció de fred. Filtres per a aire. Materials aïllants tèrmics. Ximeneres i conductes de fums. Manteniment d'instal·lacions tèrmiques i de climatització.  
Tema 22. Instal·lacions tèrmiques individuals. Generadors de calor. Distribució i regulació de sistemes de calefacció. Generadors de fred.  
Tema 23. Grups electrògens. Descripció, utilitats i funcionament. Operacions de manteniment.  
Tema 24. Subministraments en baixa tensió. Previsió de càrregues.  
Tema 25. Sistemes d'instal·lació.  
Tema 26. Instal·lacions en locals de característiques especials.  
Tema 27. Instal·lacions amb fins especials. Prescripcions particulars.  
Tema 28. Instal·lacions a xicotetes tensions i a tensions especials.  
Tema 29. Receptors. Prescripcions generals.  
Tema 30. Motors, generadors i convertidors.  
Tema 31. Transformadors i autotransformadors. Reactàncies i rectificadors. Condensadors.  
Tema 32. Posades a terra.  
Tema 33. Autorització i posades en servei de les instal·lacions.  
Tema 34. Inspecció de les instal·lacions.  
Tema 35. Qualificació de les instal·lacions elèctriques com a resultat de les inspeccions realitzades.  
Tema 36. Elements de seguretat i protecció en alta tensió, baixa tensió, resistència al foc i el seu ús. La Llei de Prevenció de Riscos Laborals: objecte, àmbit i definicions. Drets i obligacions. Consulta i participació dels treballadors.  
Tema 37. Plans d'emergència i valoració de riscos en els llocs de treball.  
Tema 38. Cultura participativa.  
Tema 39. L'atenció al ciutadà.  
Tema 40. La qualitat en els serveis públics.  
ANNEX II  
Funcions del lloc d'auxiliar tècnic  
· Tindrà sota la seua responsabilitat la posada al punt de les instal·lacions tècniques culturals, així com el seu equipament, tenint-ne cura del manteniment i de la reparació quan siga procedent.  
· De manera especial, coneixerà a fons les instal·lacions escèniques fixes dependents de l'Institut Municipal de Cultura (el Gran Teatre, La Llotja, Cines Odeón, l'Escorxador, la rotonda del Parc Municipal i les que en el futur en puguen dependre), així com el seu equipament, i estaran sota la seua supervisió i direcció els muntatges que s'hi realitzen.  
· S'encarregarà de la direcció i supervisió dels muntatges que es realitzen fora de les instal·lacions escèniques fixes, especialment de les que es realitzen a la via pública.  
· Gestió del maneig i control de sistemes audiovisuals i d'il·luminació.  
· Prestar assistència i assessorament tècnic sobre equips i instal·lacions.  
· Elaboració d'informes i propostes sobre instal·lacions i equips tècnics.  
L'horari d'aquest lloc de treball se supeditarà a les necessitats del servei, tenint en compte que la majoria d'espectacles en què l'auxiliar tècnic ha d'estar present tenen horari nocturn i de cap de setmana.  
Elx, 5 de maig de 2009.- La vicepresidenta: Àngels Candela i Plaza.